Deurbraak ná moord op Koffiebaaise polisielid(Argieffoto) Vier verdagtes is tydens ŉ intelligensie-gedrewe operasie in hegtenis geneem skaars drie dae ná die moord op ŉ polisiekonstabel van Koffiebaai in die Oos-Kaap. Konst. Lonwabo Soga (26) is Dinsdag doodgeskiet terwyl hy en ŉ kollega, konst. Siyabonga Nani (41), gereageer het op ŉ klagte. Vier mans in ŉ wit Isuzu-dubbelkajuitbakkie het voorgegee dat hulle hulp nodig het. Kapt. Anelisa Ngcakani, polisiewoordvoerder, het gesê lede van die Valke se eenheid vir ernstige georganiseerde misdaad, lede van die polisie se misdaadintelligensie-eenheid en die nasionale intervensie-eenheid was by die inhegtenisnemings betrokke. ŉ 37-jarige verdagte is in Mqanduli aangekeer en sy drie vermeende makkers in Mthatha. Hulle verskyn na verwagting Maandag in die Mthatha-landdroshof, het Ngcakani gesê. Twee mans het Soga, wat die polisievoertuig bestuur het, genader en twee mans het aan Nani se kant nader beweeg. Een van die verdagtes het Soga summier doodgeskiet. Nani is gedwing om uit te klim, sy kollega se liggaam agterin die polisiebakkie te laai en ook daar in te klim. Een van die verdagtes het daarna met die bakkie na ŉ nabygeleë winkel gery waar die sekuriteitswag gedwing is om die hek vir die polisievoertuig oop te maak. Die verdagtes is in die winkelier se huis in en het hom van ŉ ongenoemde bedrag geld en alkohol beroof. Hulle het in die winkelier se Nissan Navara gevlug en die oorlewende polisielid in die bakkie agtergelaat. Die Navara is later verlate op die pad na Mqanduli gevind. Soga is van sy dienspistool beroof en Nani, wat nie gewapen was nie, is van sy foon beroof. Die polisie se 72 uur-aktiveringsplan is kort ná die moord in werking gestel. Ingevolge dié plan word bykomende hulpbronne beskikbaar gestel om so gou moontlik enige leidrade op te volg. Genl. Khehla Sitole, nasionale polisiehoof, het die spoedige deurbraak verwelkom. “Ons lede het gehoor gegee aan my oproep om nie te rus voordat die verdagtes gevind is nie. Dit wys ŉ vasberadenheid om misdadigers vas te vat,” het hy gesê. “Ons wil ook ons dank betuig aan die gemeenskap vir hul bydrae om misdaad te bekamp.”